TMZ: Val Kilmer hasteoperert
Val Kilmer - hjemmeside Om Val Kilmer på IMDb TMZ melder at skuespilleren, kjent fra filmer som «Tombstone», «Top Gun», «The Doors», «Batman Forever» og «Kiss Kiss Bang Bang», ble kjørt til sykehuset i Los Angeles i all hast mandag kveld. Kilder nettstedet har vært i kontakt med, hevder at 55-åringen begynte å blø i halsen, og at det skal dreie seg om en svulst. Han skal nå være operert og er i en rehabiliteringsfase.Brannvesenet i Santa Monica bekrefter overfor bladet People at de ble oppringt fra Kilmers adresse like før midnatt, og at deres livrednings-team rykket ut. – Dette teamet kjørte ham til sykehuset, opplyser en ikke navngitt talsperson. Omstendighetene og alvorlighetsgraden er ikke kjent. Det er ikke uvanlig at livredningsteam blir sendt ut selv om det ikke nødvendigvis er frykt for pasientens liv, skriver People. Skuespillerens familie skal ifølge de amerikanske mediene være opprørt fordi Kilmer angivelig ikke har fått den hjelpen han har hatt behov for tidligere. Derfor skal situasjonen brått ha forverret seg denne uken. Kilmer har så langt ikke uttalt seg om det som har skjedd. Val Kilmer er også kjent for enmannsshowet «Citizen Twain», hvor han forvandlet seg til Mark Twain – en oppsetning han både skrev og regisserte. Han skal også være aktuell i en ny film om forfatterlegenden. Filmstjernen er normalt aktiv på Twitter, men nå er det flere uker siden han sist postet noe. Siste gang var 22. desember, hvor han hyllet den avdøde artisten Joe Cocker.
Filmstjernen Val Kilmer (55) skal ha blitt hasteoperert mandag etter at han fikk blødninger i halsen.